Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Г.Д. од Штип, поднесена против Општина Штип, на 09.06.2026 година го донесе следното 
                                                                         Р Е Ш Е Н И Е
Жалбата изјавена од Г.Д. од Штип, поднесена против Општина Штип, заведена во архивата на Агенцијата за заштита на правото на слободен пристап до информациите од јавен карактер под бр.08-141 на 18.05.2026 година СЕ ОТФРЛА како недопуштена. 
О Б Р А З Л О Ж Е Н И Е
Г.Д. од Штип, како што е наведно во Жалбата на 29.04.2026 година, поднел Барање за пристап до информации од јавен карактер до Општина Штип, заведен во Општината под бр.12-3150/1, со кое побарал по пошта или по е-маил да му се достави фотокопија или електронски запис од следната информација:
„Копија од Елаборат за користење на јавна ...за локација КП бр.7515/1 КО .. Поврзано со предмет со арх број 23-131......Документите да бидат доставени во анонимизирана форма ...без лични податоци ...согласно прописите за заштита на лични податоци, дополнително доколку не постојат бараните документи, барам да бидам писмено известен за тоа....“
Постапувајќи по наведеното Барање, Имателот на информации на 12.05.2026 година преку електронска пошта го известил Барателот дека: “Во врска со Вашето барање со наш бр. 12-3150/1 од 29.04.2026 година, Ве изветсувам дека Општина Штип како имател на бараната информација во моментов не е во можност да Ви ги достави бараните информации и документи од причина што постапката по бараниот предмет сеуште е во тек.“.  
Незадоволен од добиениот електронски Допис, Барателот на информации поднел Жалба до Агенцијата, заведена со бр.08-141 на 18.05.2026 година. Во Жалбата меѓу другото е наведено: „...Бараните документи веќе се користени како основ за инспекциски надзор  и службени констатации. ... Оттука бараните документи не претставуваат интерни или необработени материјали, туку документи што веќе се користени при вршење на јавни овластувања и инспекциски надзор. Дополнително во инспекциските известувања се наведува дека „постапката се запира“, иако по предметите не е доставен формален управен акт или решение со правна поука, врз основа на кое би можело да се оствари право на жалба или друг правен лек. Исто така на 09.04.2026 година е поднесена петиција со бр. 09-2730/1 за остварување на бесправно поставени објекти и елементи на јавна површина, како и ургенција со бр. 09-2730/2 од 07.05.2026 година...“. Во прилог на Жалбата  достави:  „Петиција за отстранување на бесправно поставени објекти“ бр.09-2730/1 од 09.04.2026 година; Ургенција по петиција бр.09-2730/2 од 07.05.2026 година; Ургенција по поднесени барања од 16.04.2026 година бр.24-2861/2 од 06.05.2026 година во кое е наведено:„...На ден 16.04.2026 година ги поднесов следни барања: Барање за утврдување на законитост на издадено одобрение за урбана опрема до Градоначалникот на Општина Штип, заведено под бр. 09-2860/1; Барање за утврдување неправилности при користење на јавни површини до Комунална инспекција при Општина Штип, заведено под бр. 24-2860/1 ...Укажувам дека непостапувањето по поднесени барања во разумен рок претставува повреда на правото на странка на ефикасна и навремена управна постапка, согласно Законот за општа управна постапка. Доколу и по оваа ургенција не се постапи во најкус можен рок, ќе бидам принуден да ги искористам сите правни средства за заштита на моите права...“; Известување на Општина Штип ИП1 бр.24-166 од 07.05.2026 година во кое е наведено: „...во врска со поднесено барање од Ваша страна (иницијатива за вонреден инспекциски надзор) заведено со бр.24-2861/1 од 16.04.2026 година, Ве известуваме дека: ...врз основа на горенаведеното барање поведена е постапка за вонреден инспекциски надзор кај субјект на надзор КЛАСИК-КММ 2011 ДООЕЛ, со седиште на адреса ул. Ванчо Прке бр.12 во Штип, при што се утврди дека општинскиот комунален инспекторот е надлежен да постапува во делот од барањето кој се однесува на инспектирање на користење на јавна површина (со урбана површина маси и столови) и дали истата се користи согласно издадено одобрение. На ден 24.04.2026 година во 13:15 ч. Се изврши увид на самото место и се констатирање дека согласно Одобрението УП1бр.20/26-177 од 16.03.2026 година издадено од страна на градоначалникот на Општина Штип му се одобрува користење на јавна површина пред деловен објект на ул. Ванчо Прке....Поради ова со записник ИП1бр.24-166 од 24.03.2026 година постапката запре...“.  
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Општина Штип, не претставува барање за пристап до информации од јавен карактер, туку е барање од личен интерес, односно барање од надлежност на Општина Штип. 
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара одговори и списи од предмет кој се однесува на вонреден инспекциски надзор на негова лична адреса.
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

